**NACRT**

**PLATFORMA ZAPOŠLJAVANJA**

**STRANACA U BOSNI I HERCEGOVINI**

**2020. godina**

**SADRŽAJ:**

[1. UVOD 3](#_Toc28010128)

[2. PRAVNI OSNOV 3](#_Toc28010129)

[3. INSTITUCIONALNI OKVIR](#_Toc28010130) 9

[4. ANALIZA POSTOJEĆEG STANJA 11](#_Toc28010131)

[4.1. Podaci o odobrenim/produženim privremenim boravcima po osnovu rada i izdatim potvrdama o prijavi rada 11](#_Toc28010132)

[*4.1.1.* *Izdate potvrde o prijavi rada* 12](#_Toc28010133)

[4.2. Pregled izdatih radnih dozvola strancima u BiH u 2018. godini 13](#_Toc28010134)

[*4.2.1.* *Izdate radne dozvole strancima prema državama porijekla*](#_Toc28010135) 13

[*4.2.2.* *Izdate radne dozvole strancima prema kvalifikacionoj strukturi* 14](#_Toc28010136)

[*4.2.3. Izdate radne dozvole strancima prema području djelatnosti zanimanja* 15](#_Toc28010137)

[*4.2.4.* *Izdate radne dozvole strancima prema kvotama* 16](#_Toc28010138)

[*4.2.5.* *Uticaj broja zaposlenih stranaca na tržište rada u Bosni i Hercegovini* 18](#_Toc28010139)

[5. PREGLED ZAPAŽANJA 19](#_Toc28010140)

[6. ZAKLJUČCI I PREPORUKE 20](#_Toc28010141)

[6.1 Neophodno je usklađivanje zakonskih rješenja o zapošljavanju stranaca u BiH na svim nivoima sa rješenjima u zemljama EU. 21](#_Toc28010142)

[6.2 Potrebno je sagledati mogućnost permanentnog zakonskog usklađivanja u pogledu izuzeća izdavanja radnih dozvola izvan kvote i izuzeća od posjedovanja radnih dozvola. 21](#_Toc28010143)

[6.3 Nužno je kontinuirano praćenje iskazanih potreba poslodavaca za nedostajućom radnom snagom i potreba za stranom radnom snagom. 21](#_Toc28010144)

# UVOD

Vijeće ministara Bosne i Hercegovine obavezalo je Ministarstvo civilnih poslova Bosne i Hercegovine da u saradnji sa nadležnim institucijama izradi Okvirne politike zapošljavanja stranaca u Bosni i Hercegovini (u daljem tekstu: BiH).

U skladu sa navedenim zaključkom Ministarstvo civilnih poslova BiH je od nadležnih institucija zatražilo imenovanje predstavnika, na osnovu čega je formirana Radna grupa u čijem radu su učestvovali predstavnici Ministarstva civilnih poslova BiH, Ministarstva sigurnosti BiH - Sektor za imigracije i Službe za poslove sa strancima Ministarstva sigurnosti BiH, Agencije za rad i zapošljavanje BiH, Ministarstva rada i boračko-invalidske zaštite Republike Srpske, Federalnog ministarstva rada i socijalne politike, Federalnog zavoda za zapošljavanje, JU Zavoda za zapošljavanje Republike Srpske i Zavoda za zapošljavanje Brčko Distrikta BiH.

Agencija za rad i zapošljavanje BiH je u saradnji sa Federalnim zavodom za zapošljavanje, JU Zavodom za zapošljavanje Republike Srpske i Zavodom za zapošljavanje Brčko Distrikta BiH, na zahtjev Ministarstva civilnih poslova BiH u 2017. godini izradila Analizu budućih potreba zapošljavanja stranaca u BiH. Ova analiza, koja opisuje pravni i insititucionalni okvir zapošljavanja stranaca sa radnom dozvolom u BiH, kontrolu i nadzor nad zaposlenim stranim državljanima i buduće potrebe za zapošljavanjem stranaca u BiH sa zaključnim razmatranjima, poslužila je kao polazna osnova u izradi dokumenta Platforma zapošljavanja stranaca u Bosni i Hercegovini.

Platforma zapošljavanja stranaca u Bosni i Hercegovini je okvirni i bazni dokument na osnovu kojeg će biti doneseni provedbeni akti, ukoliko to bude potrebno, u skladu sa ustavnim i zakonskim nadležnostima u BiH u vezi sa zapošljavanjem stranaca u Bosni i Hercegovini.

**Vizija dokumenta**

Vizija dokumenta Platforma zapošljavanja stranaca u Bosni i Hercegovini je uspostavljanje kontinuiranog praćenja svih segmenata koji imaju uticaja na zapošljavanje stranaca u BiH, kao i jačanje međuinstitucionalne saradnje svih institucija koje prate, nadziru, zapošljavaju ili posreduju u zapošljavanju stranaca u BiH, kao i da se ukaže na jasno opredjeljenje institucija BiH u praćenju tokova radnih migracija u i izvan granica BiH.

Radne migracije nose u sebi veliki potencijal i mogu da doprinesu kako državama destinacije i njihovim društvima, tako i zemljama iz kojih dolaze, ali i samim migrantima. One mogu biti snažan pokretač smanjenja siromaštva i razvoja u zemljama porijekla. Inostrano iskustvo i doznake doprinose ekonomiji, ali utiču i na promjenu vrijednosti, kako na individualnom, tako i na nivou zajednice. S druge strane, imigracija može biti pokretač ekonomskog rasta i inovacija. Strani radnici mogu djelovati kao katalizator za otvaranje novih radnih mjesta, doprinijeti prevazilaženju problema nedostatka radne snage i povećanju efikasnosti tržišta rada.

# PRAVNI OSNOV

U skladu sa Ustavom BiH, oblast rada i zapošljavanja, pa tako i zapošljavanje stranaca u BiH, je u nadležnosti entiteta i Brčko Distrikta BiH, koji su pravno regulisali ovu oblast posebnim zakonima.

Politika i regulisanje pitanja imigracije, izbjeglica i azila, u nadležnosti je institucija Bosne i Hercegovine, u skladu sa Ustavom Bosne i Hercegovine.

Aneks I Ustava BiH navodi dodatne sporazume o ljudskim pravima koji se primjenjuju u BiH, među kojima treba pomenuti Međunarodnu konvenciju o zaštiti prava svih radnika-migranata i članova njihovih porodica (1990).

Bosna i Hercegovina je kao članica Međunarodne organizacije rada od 1993. godine, preuzela prava i obaveze koje proističu iz ratifikovanih konvencija, o čijoj primjeni redovno obavještava Međunarodnu kancelariju rada.

Između ostalih ratifikovana je i Konvencija o migraciji radi zapošljavanja (revidirana), iz 1949. godine (broj 97) čija je ratifikacija registrovana 2. juna 1993. godine, od kada je ova konvencija na snazi za BiH.

Takođe, BiH je ratifikovala Konvenciju o radnicima migrantima (dodatne odredbe), iz 1975. godine, (broj 143), koja je na snazi za BiH od 2. juna 1993. godine.

Parlamentarna skupština BiH je donijela Zakon o strancima („Službeni glasnik BiH“, broj 88/15) koji je u najvećoj mjeri usklađen sa međunarodnim standardima i standardima Evropske unije.

Zakonom o strancima propisani su uslovi i postupak ulaska stranaca u Bosnu i Hercegovinu, uključujući vizni i bezvizni režim, putne isprave za strance, boravak stranaca u BiH, udaljenje iz BiH, prihvat i stavljanje stranaca pod nadzor, kao i nadležnosti organa vlasti u primjeni ovog zakona, druga pitanja u vezi s boravkom stranaca u BiH, te prekršaji i kazne za prekršaje počinjene povredom odredbi ovog zakona.

U skladu sa obavezom BiH koja je propisana članom 70. Sporazuma o stabilizaciji i pridruživanju, Zakon o strancima je usklađivan sa EU Acquis i to sa sljedećim direktivama i uredbama:

* Direktivom Vijeća 2003**/**86/EZ od 22. septembra 2003. godine, o pravu  na spajanje porodice;
* Direktivom 2003/109/EZ Evropskog Parlamenta i Vijeća od 25. novembra 2003. godine, o statusu državljana trećih država koji imaju stalni boravak;
* Direktivom Vijeća 2004/114/EZ od 13. decembra 2004. godine, o uvjetima prihvata državljana trećih država u svrhu studiranja, razmjene učenika, neplaćene izobrazbe ili dobrovoljnog rada;
* Direktivom 2008/115/EZ Evropskog Parlamenta i  Vijeća od 16. decembra 2008. godine, o zajedničkim standardima i postupanjima u državama članicama u vezi s vraćanjem osoba trećih zemalja čiji je boravak nezakonit;
* Direktivom Vijeća 2005/71/EZ od 12. oktobra 2005. godine, o posebnom postupku za ulazak državljana trećih zemalja u svrhu naučnog istraživanja;
* Direktivom Vijeća 2009/50**/**EZ od 25. maja 2009. godine, o uvjetima ulaska i boravka državljana trećih država u svrhu zapošljavanja visokokvalificirane radne snage;
* Direktivom 2014/36/EU Evropskog parlamenta i Vijeća od 26. februara 2014. godine, o uvjetima za ulazak i boravak državljana trećih zemalja u svrhu zapošljavanja u statusu sezonskih radnika;
* Direktivom 2014/66**/**EU Evropskog parlamenta i Vijeća od 15. maja 2014. godine, o uvjetima za ulazak i boravak državljana trećih zemalja u okviru premještaja unutar društva;
* Uredbom  Evropskog parlamenta i Vijeća (EZ-a) 562/2006 od 15. marta 2006. godine, kojom se utvrđuje Kodeks Zajednice o pravilima za kretanje osoba preko granica (Šengenski kodeks o granicama);
* Uredbom (EZ) br. 810/2009 Evropskoga Parlamenta i Vijeća od 13. jula 2009. godine, kojom se uspostavlja Zakonik Zajednice o vizama *(*Zakonik o vizama);
* Uredbom (EU br. 610/2013 Evropskog parlamenta i Vijeća od 26. juna 2013. godine, o izmjeni Uredbe (EZ) br. 562/2006 Evropskog parlamenta i Vijeća o zakoniku zajednice o pravilima kojima se uređuje kretanje osoba preko granica (Zakonik o šengenskim granicama), Konvencije o provedbi Šengenskog sporazuma, uredaba Vijeća (EZ) br. 1683/95 i (EZ) br 539/2001 i uredaba (EZ) br.767/2008 i (EZ) br. 810/2009 Europskog parlamenta i Vijeća;
* Uredbom Vijeća broj 2725/2000 od 11. decembra 2000. godine, o uspostavi „EURODACA“ za usporedbu otisaka prstiju radi efikasne primjene Dablinske konvencije;
* Uredbom (EZ) broj 810/2009 Evropskog parlamenta i Vijeća od 13. jula 2009. godine, o uspostavljanju Zakonika Zajednice o vizama (Zakonik o vizama);
* Uredbom Vijeća (EK) broj 380/2008 od 18. aprila 2008. godine, kojom se dopunjava Uredba (EK) broj 1030/2002 o uspostavljanju jedinstvenog formata boravišnih dozvola za državljane trećih zemalja.

**Boravak stranaca koji u Bosni i Hercegovini namjeravaju da rade**

Stranci koji u BiH namjeravaju da rade, u BiH mogu boraviti na osnovu vize, bezviznog, privremenog ili stalnog boravka. Vizni boravak je boravak stranca u BiH u periodu koji je naveden u vizi.  Bezvizni boravak je boravak u BiH stranca koji dolazi iz države bezviznog režima u trajanju ukupno do 90 dana u bilo kojem periodu od 180 dana. Privremeni boravak je boravak stranca u BiH u trajanju do jedne godine, ako dozvolom boravka nije drugačije određeno. Stalni boravak je boravak stranca u BiH u neograničenom trajanju.

Strancima koji namjeravaju da rade u BiH privremeni boravak se može odobriti po osnovu rada s radnom dozvolom i po osnovu rada bez radne dozvole. Također, stranci koji u BiH borave po osnovu viznog, bezviznog ili prethodno odobrenog privremenog boravka mogu raditi u BiH bez radne dozvole uz prethodno pribavljenu potvrdu o prijavi rada.

**Privremeni boravak po osnovu rada sa radnom dozvolom**

Privremeni boravak po osnovu rada sa radnom dozvolom, na zahtjev stranaca, odobrava Služba za poslove sa strancima i odobrava se na period važenja radne dozvole, ali ne duže od jedne godine i može se produžiti pod istim uslovima pod kojim je boravak odobren.

Stranac mora imati radnu dozvolu prije ulaska u Bosnu i Hercegovinu i ne može početi raditi na osnovu radne dozvole prije nego što mu je odobren privremeni boravak. U smislu Zakona o strancima radna dozvola je dozvola koju izdaje organ nadležan za poslove zapošljavanja stranaca, a kojom se dozvoljava plaćeni rad stranca u BiH. Radna dozvola se izdaje na zahtjev pravnog ili fizičkog lica (poslodavca) koje namjerava zaposliti stranca. Zavisno od mjesta prebivališta, odnosno sjedišta poslodavca, radnu dozvolu izdaje organ nadležan za poslove zapošljavanja stranaca u Federaciji Bosne i Hercegovine, Republike Srpske ili Brčko Distrikta BiH u skladu s odredbama ovog i drugih zakona u BiH kojima se regulišu pitanja rada stranaca, osim kad je ovim zakonom ili međunarodnim ugovorom čija je BiH ugovorna strana određeno da za pojedine vrste rada nije potrebna radna dozvola. Radna dozvola izdaje se za određeno radno mjesto, odnosno za određenu vrstu poslova i ne može se izdati s rokom važenja dužim od jedne godine.

**Privremeni boravak po osnovu rada bez radne dozvole**

Ako se radi o poslovima za koje nije potrebna radna dozvola, strancu se može odobriti privremeni boravak po osnovu rada bez radne dozvole. Privremeni boravak po osnovu rada bez radne dozvole može se odobriti u svrhu:

* visokokvalificiranog zapošljavanja (tzv. plava karta),
* premještaja unutar pravnog lica,
* naučnog istraživanja ili
* rada bez radne dozvole s potvrdom o prijavi rada.

Određene poslove stranci mogu obavljati i kada u BiH borave po osnovu viznog ili bezviznog boravka i to bez radne dozvole, ali uz prethodno pribavljenu potvrdu o prijavi rada („Rad bez radne dozvole s potvrdom o prijavi rada“). Kategorije stranaca koji mogu raditi u BiH sa potvrdom o prijavi rada definisani su članom 77. Zakona o strancima. Potvrdu o prijavi rada, na zahtjev stranca, izdaje Služba za poslove sa strancima prema mjestu obavljanja poslova.

**Stalni boravak**

Stranci kojima je u BiH odobren stalni boravak imaju pravo na rad u BiH bez obaveze pribavljanja radne dozvole.

**Pravo na rad u Bosni i Hercegovini bez obaveze pribavljanja radne dozvole**

Pravo na rad u BiH bez obaveze pribavljanja radne dozvole omogućeno je strancima koji u BiH imaju:

- odobren stalni boravak,

- odobren izbjeglički status, supsidijarnu zaštitu ili privremenu zaštitu,

- odobren privremeni boravak po osnovu spajanja porodice, a radi se o strancu koji je u braku ili vanbračnoj zajednici s državljaninom BiH ili koji ima odobren privremeni boravak po osnovu spajanja porodice kao staratelj maloljetnog djeteta koje ima državljanstvo BiH, ili

- odobren privremeni boravak po osnovu obrazovanja u statusu studenta, kada obavljaju poslove privremenog karaktera posredstvom ovlaštenih posrednika bez zasnivanja radnog odnosa u skladu s propisima kojima se regulira obavljanje takvih poslova.

U Bosni i Hercegovini sljedeći zakoni uređuju uslove i procedure zapošljavanja stranaca, osim ako međunarodnim sporazumom nije drugačije propisano:

* Zakon o strancima („Službeni glasnik BiH“, broj 88/15),
* Zakon o zapošljavanju stranaca („Službene novine FBiH“, broj 111/12),
* Zakon o zapošljavanju stranih državljana i lica bez državljanstva („Službeni glasnik Republike Srpske“, br. 24/09 i 117/11),
* Zakon o zapošljavanju stranaca u Brčko Distriktu BiH („Službeni glasnik Brčko Distrikta BiH“, br. 15/09, 19/09 i 20/10

U Bosni i Hercegovini utvrđuje se i godišnja kvota radnih dozvola za zapošljavanje stranaca. Kvota radnih dozvola je broj radnih dozvola koje se u BiH mogu izdati u jednoj godini za strance određenih zanimanja, odnosno za strance koji obavljaju određene djelatnosti, a kojima je radna dozvola za rad u BiH potrebna i ulazi u kvotu, uključujući i broj radnih dozvola koje se u BiH mogu izdati u jednoj godini za sezonske radnike. Godišnju kvotu radnih dozvola utvrđuje Vijeće ministara BiH, u skladu s migracionom politikom i uz uvažavanje stanja na tržištu rada. Prijedlog godišnje kvote radnih dozvola Vijeću ministara BiH podnosi Ministarstvo civilnih poslova BiH, kojem Agencija za rad i zapošljavanje BiH dostavlja prijedlog izraženih potreba organa nadležnih za poslove zapošljavanja stranaca Federacije BiH, Republike Srpske i Brčko Distrikta BiH. U okviru godišnje kvote radnih dozvola, Vijeće ministara BiH utvrđuje djelatnosti i zanimanja u kojima se dopušta zapošljavanje stranaca i broj radnih dozvola za svaku od djelatnosti, te utvrđuje teritorijalnu raspodjelu radnih dozvola prema izraženim potrebama. Radne dozvole utvrđene godišnjom kvotom izdaju se prvo za produženje već izdatih radnih dozvola, pa potom za novo zapošljavanje. Prijedlog kvote sadrži podatke o broju potrebnih radnih dozvola za strance, prema stepenu i vrsti obrazovanja, odnosno kvalifikacija ili stručnosti, te eventualno prema vrsti sezonskih djelatnosti, ukoliko se iskaže potreba.

Entitetski zavodi za zapošljavanje i Zavod za zapošljavanje Brčko Distrikta BiH svoje potrebe definišu na osnovu:

-komunikacije i dogovora o planiranim potrebama kantonalnih službi za zapošljavanje (u Federaciji BiH), regionalnih filijala JU Zavoda za zapošljavanje Republike Srpske u Republici Srpskoj i Zavoda za zapošljavanje Brčko Distrikta BiH,

-iskustva o izdatim radnim dozvolama stranim radnicima za određena zanimanja iz prethodnih godina,

-eventualnih iskazanih planiranih potreba poslodavaca za novo zapošljavanje stranih radnika.

Radna dozvola može se izdati nezavisno od utvrđene godišnje kvote radnih dozvola u sljedećim slučajevima:

1. strancu koji ima obrazovanje koje odgovara visokom obrazovanju, završenom postdiplomskom ili doktorskom studiju u BiH,
2. strancu čiji se rad u BiH zasniva na međunarodnom sporazumu,
3. strancu koji obavlja ključne poslove u poslovnom subjektu, a koji nije izuzet od potrebe posjedovanja radne dozvole na osnovu međunarodnog sporazuma,
4. učiteljima ili nastavnicima koji izvode ili pomažu u nastavi u obrazovnim ustanovama zbog svog specifičnog znanja,
5. profesionalnim sportistima ili sportskim radnicima koji na osnovu valjano zaključenog ugovora rade u BiH,
6. strancu koji se odrekao državljanstva BiH, ili
7. strancu koji je u bračnoj ili vanbračnoj zajednici sa strancem s odobrenim stalnim boravkom u BiH ili je dijete stranca s odobrenim stalnim boravkom u BiH.

U Federaciji Bosne i Hercegovine radne dozvole izdaju kantonalne službe za zapošljavanje prema sjedištu poslodavca, uz odobrenje Federalnog zavoda za zapošljavanje, a u skladu sa Zakonom o zapošljavanju stranaca, Zakona o strancima i Procedurom za izdavanje radne dozvole od 6.6.2011. godine, kojima su, između ostalog, definirani uslovi i način izdavanja, te u skladu sa kvotom radnih dozvola.

Kantonalna služba ne može izdati radnu dozvolu strancu ukoliko se na evidenciji nezaposlenih prema sjedištu poslodavca nalazi nezaposlena osoba koja ispunjava uvjete u skladu sa zahtjevom za izdavanje radne dozvole, osim u slučaju kada nezaposlena osoba odbije zaposlenje. Izuzetno, strancu koji želi zasnovati radni odnos, a na teritoriji Federacije BiH je osnivač ili suosnivač privrednog društva, član uprave, član nadzornog odbora ili ključno osoblje utvrđeno aktom o unutrašnjoj organizaciji i sistematizaciji poslova društva u većinskom vlasništvu stranog pravnog ili fizičkog lica, kao i strancu registrovanom za obavljanje obrta, kantonalna služba izdat će radnu dozvolu, bez obzira na to da li se na evidenciji nezaposlenih nalaze osobe koje ispunjavaju uvjete navedene u zahtjevu za izdavanje radne dozvole.

Zakonom o zapošljavanju stranih državljana i lica bez državljanstva regulisano je zapošljavanje stranih državljana i lica bez državljanstva, odnosno izdavanje radnih dozvola stranim državljanima u Republici Srpskoj, dok je Zakonom o strancima između ostalog definisano izdavanje radnih dozvola, kvote i izuzeci. Na zahtjev poslodavca koji zapošljava radnika, radnu dozvolu u obliku rješenja izdaje filijala JU Zavoda za zapošljavanje Republike Srpske nadležna prema sjedištu poslodavca, nakon provjere da li na evidenciji nezaposlenih ima lica koje traži poslodavac i na osnovu utvrđene kvote radnih dozvola u Republici Srpskoj. Stranim ulagačima ili osnivačima privrednog društva, odnosno preduzećima sa sjedištem u Republici Srpskoj, Zavod izdaje radnu dozvolu bez obzira da li na evidenciji nezaposlenih ima lica koja ispunjavaju uslove tražene zahtjevom za izdavanje radne dozvole.

U Republici Srpskoj se utvrđuje i godišnja kvota radnih dozvola za Republiku Srpsku koju utvrđuje JU Zavod za zapošljavanje Republike Srpske, uz saglasnost Vlade Republike Srpske. Kvota radnih dozvola potom se upućuje Agenciji za rad i zapošlјavanje BiH, da bi Vijeće ministara BiH donijelo konačnu odluku o kvoti radnih dozvola u BiH.

Filijala Zavoda ne može izdati radnu dozvolu ako na evidenciji nezaposlenih u birou prema sjedištu poslodavca ima nezaposlenih lica odgovarajuće stručne spreme, koja ispunjavaju uslove tražene zahtjevom, osim u slučajevima ako nezaposlena lica sa evidencije odbiju zaposlenje u traženoj struci.

Shodno odredbama Zakona o zapošljavanju stranaca u Brčko Distriktu BiH, Zavod za zapošljavanje Brčko Distrikta BiH je nadležan organ za izdavanje radnih dozvola za rad stranaca u Brčko Distriktu BiH. Zakonom je definisano da Zavod za zapošljavanje Brčko Distrikta BiH ne može izdati stranom državljaninu radnu dozvolu ako na evidenciji nezaposlenih lica u Brčko Distriktu BiH ima lica koja ispunjavaju uslove koje zahtijeva poslodavac, osim ako se radi o stranom ulagaču ili osnivaču preduzeća sa sjedištem u Distriktu, kome Zavod za zapošljavanje izdaje radnu dozvolu, bez obzira da li na evidenciji ima nezaposlenih lica koji ispunjavaju uslove tražene zahtjevom za izdavanje radne dozvole.

# INSTITUCIONALNI OKVIR

Kada je u pitanju sektor zapošljavanja, pravni i institucionalni okvir reflektuje ustavno-pravno i administrativno uređenje Bosne i Hercegovine gdje je i zakonodavstvo i njegova primjena podijeljena na više nivoa vlasti, od kojih svaki nivo vlasti ima određene nadležnosti.

U skladu sa Ustavom Bosne i Hercegovine, Federacija BiH, Republika Srpska i Brčko Distrikt BiH su nadležni za oblasti rada i zapošljavanja.

Ministarstvo civilnih poslova BiH, između ostalog, nadležno je za pripremanje i izvršavanje propisa, utvrđivanje osnovnih principa koordinacije aktivnosti, usklađivanja planova entitetskih tijela vlasti i definisanje strategije na međunarodnom planu u područjima rada i zapošljavanja, u skladu sa članom 15. Zakona o ministarstvima i drugim organima uprave Bosne i Hercegovine („Službeni glasnik BiH“, br. 5/03, 42/03, 26/04, 42/04, 45/06, 88/07, 35/09, 59/09, 103/09, 87/12, 6/13, 19/16, 83/17).

U skladu sa Zakonom o ministarstvima i drugim organima uprave Bosne i Hercegovine Ministarstvo sigurnosti BiH nadležno je da kreira, stara se i provodi politiku useljavanja i azila u BiH. Služba za poslove sa strancima je upravna organizacija u sastavu Ministarstva sigurnosti BiH, sa operativnom samostalnošću za vođenje poslova i rješavanja pitanja iz nadležnosti, osnovana radi obavljanja administrativno-upravnih i inspekcijskih poslova propisanih Zakonom o strancima. Služba za poslove sa strancima ima osnovne organizacione jedinice van sjedišta Službe - terenski centri. Terenski centri, između ostalog, obavljaju poslove inspekcijskog nadzora nad sprovodenjem zakonskih odredaba koje regulišu pitanja kretanja, boravka i zapošljavanja stranaca. Inspekcije rada u entitetima i Brčko Distriktu BiH dužni su da sarađuju sa Službom i pružaju potrebnu pomoć u obavljanju poslova iz njene nadležnosti, u skladu sa zakonom i drugim propisima.

Agencija za rad i zapošljavanje BiH u oblasti zapošljavanja, pored ostalog, prikuplja strane i domaće zahtjeve i informacije o ponudi i potražnji domaće i strane radne snage i u saradnji sa zavodima za zapošljavanje u Republici Srpskoj, Federaciji BiH i Brčko Distriktu BiH realizuje ih u granicama svojih nadležnosti i mogućnosti tržišta rada u BiH, te u saradnji sa zavodima za zapošljavanje entiteta i Brčko Distrikta BiH daje resornom ministarstvu, Ministarstvu civilnih poslova BiH, mišljenje i prijedloge za zapošljavanje stranaca u BiH (kvote). Takođe, u skladu sa svojim zakonskim ovlaštenjima u koordinaciji na tržištu rada u BiH, učestvuje i u proceduri izdavanja saglasnosti za sezonsko zapošljavanje i proceduri za visokokvalificirano zapošljavanje (Plava karta), te učestvuje u proceduri izvještavanja o izdatim radnim dozvolama strancima u Bosni i Hercegovini.

Federalno ministarstvo rada i socijalne politike vrši upravne, stručne i druge poslove utvrđene u zakonu koji se odnose na nadležnosti Federacije u oblasti: socijalne politike, rada, penzijskog i invalidskog osiguranja, i to: politiku rada i zapošljavanja, radne odnose i prava iz radnog odnosa, zaštitu na radu; penzijsko-invalidsko osiguranje; međunarodne konvencije u skladu sa Ustavom Bosne i Hercegovine, ugovori i bilateralni sporazumi iz oblasti rada i zapošljavanja; socijalnu sigurnost i solidarnost, zaštitu civilnih žrtava rata; zaštitu porodice, usvojenje i starateljstvo; socijalnu zaštitu i druge poslove utvrđene zakonom, u skladu sa Zakonom o federalnim ministarstvima i drugim tijelima federalne uprave („Službene novine Federacije BiH“, br. 58/02, 19/03, 38/05, 2/06, 8/06, 52/09 i 48/11).

Ministarstvo rada i boračko-invalidske zaštite Republike Srpske obavlja upravne i druge stručne poslove, koji se odnose na: radne odnose radnika i njihova prava iz rada u svim oblicima rada, izuzev radnika koji imaju status državnih službenika, zarada i ostalih primanja po osnovu rada, zapošljavanje, profesionalnu rehabilitaciju, osposobljavanje i zapošljavanje invalida, zaštitu na radu, međunarodne konvencije iz oblasti rada, kolektivni ugovor, privremeno zapošljavanje radnika u inostranstvu u koordinaciji sa nadležnim organima BiH, ostvarivanje prava radnika privremeno zaposlenih u inostranstvu, njihov povratak i zapošljavanje, penzijsko i invalidsko osiguranje za sve oblike rada, saradnja sa drugim organima i organizacijama radi razvoja i unapređivanja evropskih integracionih procesa, zaštitu boraca, vojnih invalida i članova porodica poginulih boraca i umrlih vojnih invalida oslobodilačkih ratova, zaštitu civilnih invalida rata i članova porodica civilnih žrtava rata, upravne i druge poslove u vezi sa vojnim evidencijama učesnika Odbrambeno-otadžbinskog rata Republike Srpske, uređivanje i održavanje spomenika i spomen-obilježja i vojničkih grobova, obilježavanje važnih istorijskih događaja oslobodilačkih ratova, izradu zakonskih i podzakonskih akata iz nadležnosti Ministarstva, i druge poslove u skladu sa zakonom.

U skladu sa Zakonom o zapošljavanju i pravima za vrijeme nezaposlenosti u nadležnosti Vlade Brčko Distrikta BiH je donošenje programa aktivne politike zapošljavanja.

Vlada Brčko Distrikta BiH, putem Inspekcije rada, vrši nadzor nad sprovođenjem Zakona o zapošljavanju i pravima za vrijeme nezaposlenosti i Zakona o zapošljavanju stranaca u Brčko Distriktu BiH.

Nadležnosti Federalnog zavoda za zapošljavanje i kantonalnih službi za zapošljavanje, vezano za zapošljavanje stranaca i osoba bez državljanstva i izdavanje radnih dozvola, regulisane su članovima 5. i 8. Zakona o posredovanju u zapošljavanju i socijalnoj sigurnosti nezaposlenih osoba („Službene novine Federacije BiH“ br. 55/00, 41/01, 22/05 i 9/08). Naime, kantonalne službe za zapošljavanje su nadležne za izdavanje radnih dozvola strancima, a na osnovu odobrenja Federalnog zavoda za zapošljavanje donesenog na prijedlog nadležne kantonalne službe za zapošljavanje prema mjestu sjedišta poslodavca.

Također, nadležnosti Federalnog zavoda za zapošljavanje i kantonalnih službi za zapošljavanje proističu i iz odredbi Zakona o strancima, te iz Zakona o zapošljavanju stranaca kojim su uređeni uvjeti, način i postupak zapošljavanja stranaca i osoba bez državljanstva u Federaciji Bosne i Hercegovine, izuzeci od izdavanja radne dozvole, prestanak važenja radne dozvole, vođenje evidencija o izdatim radnim dozvolama i druga pitanja od značaja za zapošljavanje stranaca.

JU Zavod za zapošljavanje Republike Srpske nadležan je za izdavanje radnih dozvola za rad strancu i licu bez državljanstva, u skladu sa zakonom kojim se uređuje zapošljavanje stranaca i lica bez državljanstva, čl. 3. Zakona o posredovanju u zapošljavanju i pravima za vrijeme nezaposlenosti (‘’Službeni glasnik Republike Srpske’’, broj 30/10,102/12 i 94/19).

Zavod za zapošljavanje Brčko Distrikta BiH je pravno lice sa statusom javne službe od opšteg interesa za Distrikt, sa pravima, obavezama i odgovornostima utvrđenim Zakonom i Statutom Zavoda za zapošljavanje. Djelatnost Zavoda je neprofitna.

U okviru svoje djelatnosti Zavod obavlja sljedeće funkcije:

1. posredovanje u zapošljavanju,
2. obavještavanje o mogućnostima i uslovima za zapošljavanje,
3. profesionalna orijentacija i savjetovanje o izboru zanimanja,
4. organizovanje stručnog osposobljavanja, obuke i pripreme za zapošljavanje,
5. sprovođenje programa i mjera aktivne politike zapošljavanja.
6. ostvarivanje prava nezaposlenih lica,
7. izdavanje radnih dozvola za zapošljavanje stranaca u skladu sa zakonskim i drugim propisima,
8. obavljanje organizacionih, stručnih administrativnih i drugih poslova u vezi sa ostvarivanjem prava nezaposlenih lica predviđenih Zakonom,
9. drugi poslovi utvrđeni zakonom i aktima Zavoda.

Zavod za zapošljavanje je nadležan za izdavanje radnih dozvola za zapošljavanje stranaca i lica bez državljanstva u Brčko Distriktu BiH.

# ANALIZA POSTOJEĆEG STANJA

Na osnovu podataka Službe za poslove sa strancima o odobrenim privremenim boravcima po osnovu rada sa radnom dozvolom i o odobrenim privremenim boravcima po osnovu rada bez radne dozvole i podacima o izdatim potvrdama o prijavi rada, kao i na osnovu podataka Agencije za rad i zapošljavanje BiH o izdatim radnim dozvolama strancima u Bosni i Hercegovini dobijenih od entitetskih zavoda i Zavoda za zapošljavanje Brčko Distrikta BiH, dat je pregled i analiza postojećeg stanja u oblasti zapošljavanja stranaca u Bosni i Hercegovini za period 2017. - 2018. godina.

## Podaci o odobrenim/produženim privremenim boravcima po osnovu rada i izdatim potvrdama o prijavi rada

Prema raspoloživim podacima i informacijama Službe za poslove sa strancima, Ministarstva bezbjednosti BiH, koji se odnose na rad stranaca sa radnom dozvolom/rad stranaca bez radne dozvole možemo izdvojiti sljedeće:

1. zahtjeve za davanje saglasnosti u postupku izdavanja viza tipa „D“
2. odobrene/produžene privremene boravke prema osnovama.

Podaci koji se odnose na davanje saglasnosti u postupku izdavanja vize tipa „D“ su bitni u kontekstu politike zapošljavanja jer stranci koji dolaze iz zemalja sa kojima BiH ima uspostavljen vizni režim mogu podnijeti zahtjev za odobrenje privremenog boravka po bilo kojem osnovu pa tako i po osnovu rada sa radnom dozvolom ili po osnovu rada bez radne dozvole, samo ako su u BiH ušli sa vizom tipa D.

1. U tabeli 1. je pregled broja zahtjeva za davanje saglasnosti u postupku izdavanja viza tipa „D“ za periodu od 2013.-2018. godine.

***Tabela 1. Pregled broja zahtjeva za davanje saglasnosti u postupku izdavanja viza tipa „D“***  ***u periodu 2013.-2018. godina***

|  |  |  |  |  |  |  |
| --- | --- | --- | --- | --- | --- | --- |
|  | **2018. godina** | **2017. godina** | **2016. godina** | **2015. godina** | **2014. godina** | **2013. godina** |
| Broj zahtjeva za izdavanje saglasnosti u postupku izdravanja viza tipa „D“ po osnovu izdate radne dozvole | 260 | 243 | 186 | 148 | 293 | 130 |
| Broj zahtjeva za izdavanje saglasnosti u postupku izdavanja viza tipa „D“ po osnovu rada bez radne dozvole | 45 | 6 | 52 | 431 | 605 | 283 |
| **TOTAL** | **305** | **249** | **238** | **579** | **898** | **413** |

***Izvor:*** *Ministarstvo sigurnosti BiH- Služba za poslove sa strancima*

Iz naprijed navedenog može se vidjeti da je tokom 2016. godine došlo do evidentnog smanjenja zahtjeva za izdavanje saglasnosti za izdavanje vize tipa “D“, što se dovodi u vezu sa završetkom radova na izgradnji TE Stanari, odnosno smanjenjem broja izdatih viza državljanima NR Kine angažovanim na izgradnji pomenute termoelektrane izdatih u 2015. godini odnosno 2014. godini. Nakon ***enormnog rasta*** u 2014. i 2015. godini ***bilježi se pad*** vrijednosti u 2016. godini, nakon čega se ponovno ***bilježi blagi rast*** tokom 2017. i 2018. godine.

1. U narednoj tabeli prikazani su podaci u periodu od 2013. – 2018. godine za odobrenje/produženje privremenog boravka po osnovu izdate radne dozvole i odobrenje/produženje privremenog boravka po osnovu rada bez radne dozvole:

***Tabela 2. Odobreni/produženi privremeni boravci po osnovu izdate radne dozvole i po osnovu rada bez radne dozvole*** ***u periodu 2013.- 2018. godina***

|  |  |  |  |  |  |  |
| --- | --- | --- | --- | --- | --- | --- |
|  | **2018. godina** | **2017. godina** | **2016. godina** | **2015. godina** | **2014. godina** | **2013. godina** |
| Odobreni/produženi privremeni boravci po osnovu izdate radne dozvole | 2.569 | 2.611 | 2.409 | 2.405 | 2.301 | 2.171 |
| Odobreni/produženi privremeni boravci po osnovu rada bez radne dozvole | 684 | 764 | 924 | 1.831 | 2.066 | 1.377 |
| **TOTAL** | **3.253** | **3.375** | **3.333** | **4.236** | **4.367** | **3.548** |

***Izvor:*** *Ministarstvo sigurnosti BiH- Služba za poslove sa strancima*

### ***Izdate potvrde o prijavi rada***

Jedna od kvalitetnih aktivnosti koje sprovodi Služba za poslove sa strancima, za strance za koje nije potrebna radna dozvola, je i izdavanje potvrde o prijavi rada, kojom se efikasno upravlja radnim aktivnostima stranih državljana dok borave u BiH. Tokom 2018. godine ukupno je **izdato 5.586 potvrda o prijavi rada,** što je **uvećanje** od **7,03%** u odnosu na 2017. godinu, kada je izdato 5.219 potvrda o prijavi rada.

Najveći broj izdatih potvrda je zabilježen u terenskim centrima **Sarajevo, Zenica, Banja Luka, Bijeljina**.

U narednoj tabeli su prikazani podaci u periodu od 2013. – 2018. godine o broju izdatih potvrda o prijavi rada:

***Tabela 3. Broj izdatih potvrda o prijavi rada u periodu 2013. - 2018. godina***

|  |  |  |  |  |  |  |
| --- | --- | --- | --- | --- | --- | --- |
| Izdate potvrde o prijavi rada | **2018. godina** | **2017. godina** | **2016. godina** | **2015. godina** | **2014. godina** | **2013. godina** |
| 5.586 | 5.219 | 4.318 | 5.629 | 0 | 0 |

***Izvor:*** *Ministarstvo sigurnosti BiH- Služba za poslove sa strancima*

## Pregled izdatih radnih dozvola strancima u BiH u 2018. godini

Prema podacima Federalnog zavoda za zapošljavanje, JU Zavoda za zapošljavanje Republike Srpske i Zavoda za zapošljavanje Brčko Distrikta BiH, u Bosni i Hercegovini u 2018. godini, ukupno je izdato 2.822 važeće radne dozvole, od toga u Federaciji Bosne i Hercegovine ukupno je izdato 1.806 radnih dozvola (64,00%), u Republici Srpskoj 881 radna dozvola (31,22%) a u Brčko Distriktu BiH je izdato 135 radnih dozvola (4,78%). Ovakav odnos u izdatim radnim dozvolama između entiteta i Brčko Ditrikta BiH prisutan je i u ranijim godinama.

***Tabela 4. Izdate radne dozvole strancima u BiH prema entitetima i Brčko Distriktu BiH u periodu 2013.-2018. godina***

|  |  |  |  |  |
| --- | --- | --- | --- | --- |
| **GODINE** | **BOSNA I HERCEGOVINA** | FEDERACIJA BIH | REPUBLIKA SRPSKA | BRČKO DISTRIKTBIH |
| 2013. | 2.563 | 1.326 | 1.024 | 213 |
| 2014. | 2.197 | 1.370 | 634 | 193 |
| 2015. | 2.465 | 1.497 | 818 | 150 |
| 2016. | 2.628 | 1.605 | 890 | 133 |
| 2017. | 2.593 | 1.682 | 769 | 142 |
| **2018.** | **2.822** | **1.806** | **881** | **135** |
|  |  |  |  |  |
| **promjene (+/-) 2018/2017 (%)** | 8,83 | 7,37 | 14,56 | -4,93 |

***Izvor:*** *Agencija za rad i zapošljavanje BiH, Federalni zavod za zapošljavanje, JU Zavod za zapošljavanje Republike Srpske i Zavod za zapošljavanje Brčko Distrikta BiH.*

Ukupan broj radnih dozvola koje su izdate strancima u Bosni i Hercegovini u 2018. godini iznosio je **2.822 radne dozvole**, **što predstavlja povećanje od 8,83%** u odnosu na 2017. godinu. U Federaciji BiH u 2018. godini izdato je 1.806 radnih dozvola što je više za 7,37%, u Republici Srpskoj 881 radna dozvola, što je više za 14,56%, a u Brčko Distriktu BiH ukupno je izdato 135 radnih dozvola, što je za 4,93% manje nego u 2017. godini.

### ***Izdate radne dozvole strancima prema državama porijekla***

U Tabeli 5. prikazani su podaci izdatih radnih dozvola strancima razvrstani po državama porijekla za određene države, gledano prema najvećem broju izdatih radnih dozvola i trend promjena u odnosu na 2017. godinu.

***Tabela 5. Izdate radne dozvole strancima razvrstane po državama porijekla u 2017. i 2018. godini***

|  |  |  |  |  |
| --- | --- | --- | --- | --- |
| **PREGLED IZDATIH RADNIH DOZVOLA STRANCIMA U BIH PREMA DRŽAVAMA PORIJEKLA u 2017. i 2018. godini** | | | | |
| **R.br.** | **Državljanstvo** | **2017** | **2018** | **promjene (+/-) 2018/2017 (%)** |
| 1. | Srbija | 679 | 733 | 7,95 |
| 2. | Turska | 378 | 331 | -12,43 |
| 3. | Hrvatska | 162 | 170 | 4,94 |
| 4. | Kina | 130 | 147 | 13,08 |
| 5. | Egipat | 88 | 116 | 31,82 |
| 6. | Kuvajt | 110 | 114 | 3,64 |
| 7. | Italija | 98 | 110 | 12,24 |
| 8. | Sirija | 95 | 94 | -1,05 |
| 9. | Saudijska Arabija | 65 | 87 | 33,85 |
| 10. | Crna Gora | 60 | 73 | 21,67 |
| 11. | Slovenija | 47 | 73 | 55,32 |
| 12. | Ujedinjeni Arapski Emirati | 68 | 66 | -2,94 |
| 13. | Ostale zemlje | 613 | 708 | 15,50 |
|  | **Ukupno** | **2.593** | **2.822** | **8,83** |

***Izvor:*** *Agencija za rad i zapošljavanje BiH, Federalni zavod za zapošljavanje, JU Zavod za zapošljavanje Republike Srpske i Zavod za zapošljavanje Brčko Distrikta BiH.*

Najveći broj stranaca koji su dobili radne dozvole u BiH u 2018. godini su državljani Republike Srbije 733 (25,97%), a nakon njih slijede državljani Republike Turske 331 (11,73%), Republike Hrvatske 170 (6,02%), Narodne Republike Kine 147 (5,21%) i Arapske Republike Egipta 116 (4,11%). U 2018. godini uočava se trend rasta izdatih radnih dozvola u BiH u odnosu na 2017. godinu, izuzev državljana Republike Turske, Sirijske Arapske Republike, i Ujedinjenih Arapskih Emirata. Najveći rast broja izdatih radnih dozvola od 55,32% u odnosu na prošlu godinu registrovan je kod državljana Republike Slovenije, zatim Saudijske Arabije 33,85%, te Arapske Republike Egipta 31,82%, dok je najveće smanjenje od 12,43% registrovano kod državljana Republike Turske.

### ***Izdate radne dozvole strancima prema kvalifikacionoj strukturi***

Kvalifikaciona struktura stranaca kojima su izdate radne dozvole u 2018. godini pokazuje da najveći broj ima visoku stručnu spremu 1.398 (49,36%), nakon čega slijede oni sa srednjom stručnom spremom 819 (29,02%), te nekvalifikovani radnici 228 (8,08%), što je skoro isti slučaj i u prethodnim godinama kada su u pitanju visoka i srednja stručna sprema. Gledano po entitetima broj izdatih radnih dozvola u Federaciji BiH ima istu kvalifikacinu strukturu kao i ukupno za Bosnu i Hercegovinu. U Republici Srpskoj najviše radnih dozvola takođe je izdato za visoku i srednju stručnu spremu, a zatim slijede KV radnici, dok je za Brčko Distrikt BiH situacija nešto drugačija i najviše radnih dozvola je izdato radnicima sa SSS (56,30%) od ukupno izdatih u Brčko Distriktu BiH, zatim KV radnicima (22,22%), te radnicima sa VSS (18,52%).

***Tabela 6. Izdate radne dozvole strancima razvrstane po kvalifikacionoj strukturi za 2018. godinu***

***Izvor:*** *Agencija za rad i zapošljavanje BiH, Federalni zavod za zapošljavanje, JU Zavod za zapošljavanje Republike Srpske i Zavod za zapošljavanje Brčko Distrikta BiH.*

Poredeći 2018. sa 2017. godinom prema kvalifikacionoj strukturi, povećanje broja izdatih radnih dozvola strancima uočeno je kod lica sa VSS, SSS, KV, PKV i NSS lica, dok je smanjenje broja izdatih radnih dozvola zabilježeno kod lica sa VŠS, VKV i NKV lica.

***Tabela 7. Izdate radne dozvole strancima razvrstane po kvalifikacionoj strukturi - (trend promjene 2018./2017. godina)***

***Izvor:*** *Agencija za rad i zapošljavanje BiH, Federalni zavod za zapošljavanje, JU Zavod za zapošljavanje Republike Srpske i Zavod za zapošljavanje Brčko Distrikta BiH.*

### ***4.2.3. Izdate radne dozvole strancima prema području djelatnosti zanimanja***

Najveći broj radnih dozvola u 2018. godini izdat je u sljedećim djelatnostima: trgovini 667 (23,6%), poslovanju nekretninama 356 (12,6%), prerađivačkoj industriji 268 (9,5%), ostalim uslužnim djelatnostima 237 (8,4%) i umjetnosti, zabave i rekreacije 224 (7,9%), što predstavlja 62,0% od ukupnog broja izdatih radnih dozvola. Najveće povećanje broja izdatih radnih dozvola u 2018. godini u odnosu na 2017. godinu bilo je u sektorima proizvodnje i snabdijevanja električnom energijom, plinom i parom; stručne, naučne i tehničke djelatnosti (54,67%) i umjetnosti, zabave i rekreacije (51,35%), dok je najveće smanjenje bilo u sektorima prerađivačke industrije (27,96%), obrazovanja (12,29%), te građevinarstva (9,41%).

***Tabela 8. Struktura radnih dozvola u periodu 2017.-2018. godina prema djelatnostima[[1]](#footnote-1)***



***Izvor:*** *Agencija za rad i zapošljavanje BiH, Federalni zavod za zapošljavanje, JU Zavod za zapošljavanje Republike Srpske i Zavod za zapošljavanje Brčko Distrikta BiH.*

### ***Izdate radne dozvole strancima prema kvotama***

U Bosni i Hercegovini u 2018. godini, ukupno je izdato 2.822 važeće radne dozvole i to 1.044 radne dozvole koje se računaju u kvotu i 1.778 radnih dozvola izdatih nezavisno od utvrđene kvote, u skladu sa članom 63. Zakona o strancima. Od toga u Federaciji Bosne i Hercegovine ukupno je izdato 1.806 radnih dozvola (64,00%), od čega 474 koje se računaju u kvotu i 1.332 izdate nezavisno od utvrđene kvote, u Republici Srpskoj ukupno je izdata 881 radna dozvola (31,22%) i to 564 koje se računaju u kvotu i 317 izdatih nezavisno od utvrđene kvote, a u Brčko Distriktu BiH ukupno je izdato 135 radnih dozvola (4,78%), 6 koje se računaju u kvotu i 129 izdatih nezavisno od utvrđene kvote. Ovakav odnos u izdatim radnim dozvolama između entiteta i Brčko Ditrikta BiH prisutan je i u ranijim godinama.

U tabeli 9. je pregled ukupno izdatih radnih dozvola strancima u Bosni i Hercegovini koje se računaju u kvotu i onih izdatih nezavisno od utvrđene kvote razvrstanih prema djelatnostima.

***Tabela 9. Radne dozvole izdate strancima u 2018. godini prema djelatnostima-ukupno, kvota i one koje ne ulaze u kvotu***



***Izvor:*** *Agencija za rad i zapošljavanje BiH, Federalni zavod za zapošljavanje, JU Zavod za zapošljavanje Republike Srpske i Zavod za zapošljavanje Brčko Distrikta BiH.*

Upoređujući izdate radne dozvole sa predloženom kvotom u 2018. godini, evidentno je da je popunjenost kvote za ukupno izdate radne dozvole strancima u BiH bila 66%, od čega je za nove radne dozvole popunjenost kvote bila 82%. U Federaciji BiH popunjenost kvote za ukupno izdate radne dozvole u 2018. godini bila je 53%, u Republici Srpskoj 94%, a u Brčko Distriktu BiH svega 7%.

### ***Uticaj broja zaposlenih stranaca na tržište rada u Bosni i Hercegovini***

Na osnovu podataka navedenih u tabeli 10 gdje je prikazan odnos broja registrovanih zaposlenih lica (prosjek godine) u BiH i pregled ukupno izdatih radnih dozvola strancima u BiH, vidimo da je udio zaposlenih stranaca u BiH iskazan u broju izdatih radnih dozvola u odnosu na ukupan broj zaposlenih lica u BiH veoma mali, i iznosi svega 0,4% za 2018. godinu.

***Tabela 10. Udio broja zaposlenih stranaca u BiH u odnosu na prosječan broj zaposlenih lica u BiH***-***2017. i 2018. godina***

|  |  |  |
| --- | --- | --- |
| **UDIO BROJA ZAPOSLENIH STRANACA U BIH U ODNOSU NA PROSJEČAN BROJ**  **ZAPOSLENIH LICA U BIH - 2017. I 2018. GODINA** | | |
|  |  |  |
|  | **2017** | **2018** |
| Broj zaposlenih lica (prosjek godine) | 746.332 | 804.497 |
| Broj zaposlenih stranaca | 2.593 | 2.822 |
|  | | |
| **Udio zaposlenih stranaca u odnosu na prosječan broj zaposlenih (%)** | **0,3** | **0,4** |

***Izvor:*** *Agencija za rad i zapošljavanje BiH, Federalni zavod za zapošljavanje, JU Zavod za zapošljavanje Republike Srpske i Zavod za zapošljavanje Brčko Distrikta BiH.*

Analizirajući navedeno, napominjemo da je udio broja zaposlenih stranaca u BiH u odnosu na prosječan broj zaposlenih lica u BiH i u proteklim godinama bio isti i kretao se od 0,3% do 0,4%, što je veoma malo, tako da možemo zaključiti da zapošljavanje strane radne snage nema kvantitativni uticaj na tržište rada u Bosni i Hercegovini.

**Analizom podataka o zaposlenim strancima u BiH iz 2018. godine, može se izdvojiti slijedeće:**

* U Bosni i Hercegovini u 2018. godini povećan je broj izdatih radnih dozvola strancima u odnosu na 2017. godinu za 8,83%, međutim ovaj broj svakako nema značajniji uticaj na kretanja na tržištu rada u Bosni i Hercegovini.
* Prema državama porijekla, najviše stranaca koji rade u BiH u 2018. godini je iz: Republike Srbije, Republike Turske, Republike Hrvatske, Narodne Republike Kine i Arapske Republike Egipat. Prateći promjene u odnosu na prethodnu godinu primjetno je smanjenje broja izdatih radnih dozvola državljanima Republike Turske, Ujedinjenih Arapskih Emirata i Sirijske Arapske Republike, te povećanje broja izdatih radnih dozvola državljanima Republike Slovenije, Saudijske Arabije i Arapske Republike Egipat.
* Prema kvalifikacionoj strukturi, u 2018. godini se pokazuje da najveći broj zaposlenih stranaca ima visoku stručnu spremu 1.393 (49,36%), nakon čega slijede oni sa srednjom stručnom spremom 819 (29,02%), te nekvalifikovani radnici 228 (8,08%), što je skoro isti slučaj i u prethodnim godinama.
* Prema standardnoj klasifikaciji djelatnosti, najveći broj radnih dozvola u 2018. godini izdat je u sljedećim djelatnostima: trgovini 667 (23,6%), poslovanju nekretninama 356 (12,6%), prerađivačkoj industriji 268 (9,5%), ostalim uslužnim djelatnostima 237 (8,4%) i umjetnosti, zabave i rekreacije 224 (7,9%), što predstavlja 62,0% od ukupnog broja izdatih radnih dozvola.
* Ako poredimo izdate radne dozvole sa predloženom kvotom u 2018. godini, evidentno je da je popunjenost kvote za ukupno izdate radne dozvole strancima u BiH 66%, i nešto je veća nego u prethodnoj godini. U 2017. godini popunjenost kvote je bila 55%.
* Udio godišnjeg broja zaposlenih stranaca u BiH u odnosu na prosječan broj zaposlenih lica u BiH u 2018. godini bio je 0,4% i kretao se kao i predhodnih godina, što je veoma mali udio, tako da možemo zaključiti da zapošljavanje strane radne snage nema kvantitativni uticaj na tržište rada u Bosni i Hercegovini.
* Ako se analiziraju izdate radne dozvole prema zanimanjima, najveći broj radnih dozvola izdat je za sljedeća zanimanja:
* Iz kategorije visoke stručne spreme: ekonomisti, univerzitetski i visokoškolski nastavnici, doktori medicine, građevinski inžinjeri, pravni zastupnici, inžinjeri elektrotehnike, inžinjeri mašinstva, univerzitetski profesori ekonomije, inžinjeri geologije, inžinjeri građevine.
* Iz kategorije srednje stručne spreme i niže: sportisti, pekari, mašinski tehničari, obrtnici-zanatlije, radnici za jednostavne poslove, trgovci, elektrotehničari, komercijalisti, kuhari, sportski treneri.

Potrebno je napomenuti da u ovom slučaju nisu uzeta u obzir zanimanja stranaca koji su pokrenuli obrte ili su osnivači i odgovorne osobe u firmi (direktori, izvršni direktori i sl.), jer oni nisu pokazatelj stvarnih potreba poslodavaca u Bosni i Hercegovini za radnom snagom.

Analizom podataka Službe za poslove sa strancima, koji se odnose na davanje saglasnosti za izdavanje vize tipa D i na broj odobrenja/produženja privremenog boravka po osnovu rada sa radnom dozvolom i rada bez radne dozvole, kao i na izdate potvrde o prijavi rada može se izdvojiti sljedeće:

* Broj zahtjeva za davanje saglasnosti u postupku izdavanja viza tipa „D“ pojedinačno, prema podacima Službe za poslove sa strancima, u 2018. godini veći je kod rada bez radne dozvole u odnosu na 2017. godinu, a porast je evidentiran i kada je riječ o radu sa radnom dozvolom u visini od 7,0%, dok je po osnovu odobrenih/produženih privremenih boravaka pojedinačno, pad prisutan po osnovu rada bez radne dozvole u visini od 10,5%, te 1,6% kada je riječ o radu sa radnom dozvolom.
* Broj izdatih potvrda o prijavi rada, koje izdaje Služba za poslove sa strancima, za strance kojima nije potrebna radna dozvola, u 2018. godini je povećan za 7,03% u odnosu na 2017. godinu.

# PREGLED ZAPAŽANJA

U dokumentu Platforma zapošljavanja stranaca u BiH, u cilju stvaranja preduslova prilikom preduzimanja aktivnosti vezanih za potrebe za zapošljavanjem stranaca u BiH, kojima će se rukovoditi nadležne institucije u BiH, mora se poći od sljedećih činjenica:

* Zapošljavanje stranaca u BiH je zakonski uređeno, sa razrađenim aktivnostima u domenu zakonodavstva, povezanosti institucija i kontrolnim mehanizmima.
* Zakonski okvir za zapošljavanje stranaca je liberalan, neprestano se inovira, usklađen je sa zakonodavstvom zemalja EU i razvijenim zemljama i nudi brojne olakšice u svrhu privlačenja direktnih stranih investicija, mogućnosti sezonskog zapošljavanja, visokokvalifikovanog zapošljavanja, izdavanje radnih dozvola osnivačima i ključnim licima u preduzećima bez ikakvih ograničenja, izuzeća izdavanja radnih dozvola izvan kvote i izuzeća od posjedovanja radnih dozvola.
* Postoji dugogodišnji trend laganog rasta izdatih radnih dozvola strancima u BiH.
* Sadašnji broj zaposlenih stranaca u BiH nema značajniji uticaj na tržište rada u BiH u kvantitativnom smislu.
* Prema mogućnostima, potrebno je regulisati zapošljavanje stranaca iz drugih država u BiH i bilateralnim ugovorima između BiH i drugih zemalja (za sada postoji samo sa Republikom Srbijom).
* S obzirom na to da je starenje stanovništva generalni problem u BiH, mogu se očekivati problemi na tržištu rada i upravljanje njegovim rješavanjem moglo bi se obezbjediti kroz traženje kompromisa u regulativi koja će istovremeno omogućiti popunjavanje upražnjenih radnih mjesta stranim radnicima, ali i zaštititi radnike iz BiH.
* Postoji mogućnost da će BiH morati zapošljavati strance, ne samo zbog negativnog demografskog priraštaja, već i zbog neadekvatne obrazovne strukture domaćeg stanovništva, posebno kada su u pitanju nove industrije (npr. IT i ekologija). Neke djelatnosti (npr. zdravstvo), zbog masovnog odliva kvalifikovanog kadra u inostranstvo u potrazi za poslom i boljim uslovima rada, mogle bi se suočiti sa nedostatkom domaće radne snage.
* Primjena kvotnog sistema kao mehanizma kontrole zapošljavanja stranaca u BiH, prvenstveno kao mehanizma zaštite domaće radne snage, vodeći računa o eventualnim potrebama poslodavaca za masovnijim zapošljavanjem stranih radnika.
* Neophodno je kontinuirano usklađivanje zakonskih rješenja o zapošljavanju stranaca u BiH sa rješenjima u zemljama EU i usklađivanje entitetskih zakona i Zakona o zapošljavanju stranaca u Brčko Distriktu BiH sa Zakonom o strancima.

# ZAKLJUČCI I PREPORUKE

Platforma zapošljavanja stranaca treba da stvori neophodne pretpostavke za sistemsko i kvalitetno praćenje tržišta rada i potreba poslodavaca za domaćom i stranom radnom snagom i saradnju u okviru razmjene informacija o zaposlenim građanima BiH u inostranstvu, za šta je potrebna saradnja i uključivanje institucija sa svih nivoa vlasti u BiH, svake u okviru svoje nadležnosti, kako bi mogli u širem kontekstu sagledati potrebe tržišta rada u BiH.

Razmatrajući aktivnosti koje je potrebno preduzeti kako bi se stvorile navedene pretpostavke, zaključeno je sljedeće:

## 6.1 Neophodno je usklađivanje zakonskih rješenja o zapošljavanju stranaca u BiH na svim nivoima sa rješenjima u zemljama EU.

U skladu sa integrativnim procesima i procesom priključenja BiH Evropskoj uniji, potrebno je kontinuirano usklađivanje zakonodavstva i u oblasti zapošljavanja stranaca.

Nadležne institucije u BiH, u cilju usklađivanja zakonodavstva u oblasti zapošljavanja stranaca, treba da preduzmu sljedeće aktivnosti:

- Kontinuirano unapređenje i usklađivanje Zakona o strancima u dijelu koji se odnosi na zapošljavanje i rad stranaca u BiH sa direktivama EU i zakonskim rješenjima u zemljama EU.

- Da se usklade zakoni o zapošljavanju stranaca entiteta i Brčko Distrikta BiH sa Zakonom o strancima, s obzirom da se boravak stranaca u BiH ne može regulisati entitetskim zakonima.

## 6.2 Potrebno je sagledati mogućnost permanentnog zakonskog usklađivanja u pogledu izuzeća izdavanja radnih dozvola izvan kvote i izuzeća od posjedovanja radnih dozvola.

Potrebno je kontinuirano usklađivanje zakonskih odredbi zakona o zapošljavanju stranaca entiteta i Brčko Distrikta BiH sa Zakonom o strancima i u dijelu koji se odnosi na izuzeća izdavanja radnih dozvola izvan kvote i izuzeća od posjedovanja radnih dozvola u odnosu na potrebe tržišta rada u BiH.

Nadležne institucije u BiH treba da utvrde mehanizme za promjenu utvrđenih godišnjih kvota za zapošljavanje stranaca u BiH, kako bi se adekvatno odgovorilo na eventualne potrebe tržišta rada.

## 6.3 Nužno je kontinuirano praćenje iskazanih potreba poslodavaca za nedostajućom radnom snagom i potreba za stranom radnom snagom.

Kontinuirano praćenje iskazanih potreba poslodavaca za nedostajućom radnom snagom i potreba za stranom radnom snagom osigurava prije svega osnovu za aktivniju ulogu institucija na različitim nivoima vlasti u smislu pripreme detaljnijih analiza i uvida u stvarno stanje što će rezultirati izradom programa i planova, kao i drugačiju organizaciju postojećih kapaciteta.

Nadležne institucije u BiH treba da preduzmu sljedeće aktivnosti:

* Kantonalne službe za zapošljavanje prema instrukcijama Federalnog zavoda za zapošljavanje i zavodi za zapošljavanje Republike Srpske i Brčko Distrikta BiH trebaju periodično vršiti istraživanja tržišta rada radi utvrđivanja potrebnog kadra (minimum jednom godišnje, po potrebi i češće).
* Kod utvrđivanja godišnjih kvota za zapošljavanje stranaca, Federalni zavod za zapošljavanje u saradnji s kantonalnim službama za zapošljavanje i zavodi Republike Srpske i Brčko Distrikta BiH trebaju ostvariti punu saradnju sa udruženjima poslodavaca i obrazovnim institucijama u cilju utvrđivanja stvarnih potreba za zapošljavanjem stranih radnika.
* Stvoriti zakonske mehanizme za utvrđivanje procedura za izmjene godišnjih kvota zapošljavanja stranaca, u skladu sa iskazanim potrebama.

1. Napomena: Od 2014. godine izvještaji o izdatim radnim dozvolama strancima u BiH prema djelatnostima izrađuju se prema Nace Rev. 2 klasifikaciji djelatnosti. Izvještaji iz ranijih godina rađeni su prema Nace Rev. 1.1. klasifikaciji djelatnosti. [↑](#footnote-ref-1)